สำหรับสาวกชาบู Eat Pot เป็นอีกร้านที่น่าสนใจ ด้วยสไตล์ชาบูแบบไทยๆ หรืออาจจะเรียกได้ว่ามันคือ “เกาเหลาหม้อไฟ” เรามักจะพบเห็นกันตามอาหารสตรีทฟู้ด ทั้งรสชาติที่เข้มข้นและความหอมกรุ่นชวนน้ำลายสอ แต่ปัญหาหลักของมันอยู่ที่อากาศอันร้อนแรงของบ้านเรานี่สิ บางคนทนได้กับอากาศเพื่อรสชาติสุดฟินนี้ และนั่นเองจึงเป็นที่มาของ Eat Pot ที่ต้องการให้ทุกคนมานั่งกินสบายๆ ในห้างพร้อมรสชาติต้นตำรับ ไม่ว่าจะเป็นอาหารอีสานรสแซ่บ เครื่องดื่มสมุนไพร และของหวานมากมาย

Eat Pot ตั้งอยู่ที่ชั้น G ห้างเซ็นทรัลลาดพร้าว จุดเด่นของร้านอยู่ที่น้ำซุปรสชาติต้นตำรับที่ทางเชฟใช้เวลาเคี่ยวเป็นเวลานาน และไม่ใช่ส้มตำห้างที่รสชาติจะเบาๆ กินแล้วไม่โดนใจขาแซ่บ ขอบอกตรงนี้เลยว่ารสชาติดั้งเดิมจัดจ้านจัดเต็มแน่นอน! ที่สำคัญการคัดเลือกวัตถุดิบของร้านนี้ขั้นเทพ คุณภาพสูงคัดจากแหล่งที่ดีที่สุดของประเทศ ความพิถีพิถันในการปรุงขอปรบมือรัวๆ และเรื่องการบริการขอยกนิ้วให้พนักงานจริงๆ บริการดีเว่อร์

มาถึงที่นี่ทั้งทีต้องจัดหมูตุ๋นชิ้นหนา เอ็นกรุบสนุกปากและสารพัดอาหารแซ่บเสียหน่อย ไม่รอช้า ต้องจัดไปกับ “Set หมู (กลาง)” ที่มาพร้อม โปรโมชั่นสุดพิเศษลดราคา 50% (จาก 350 บาท เหลือเพียง 175 บาท) น้ำซุปรสชาติต้นตำรับหอมกลมกล่อม สามารถเลือกได้ทั้งชุดหมูและชุดเนื้อ ที่ทำให้คุณได้สนุกสนานกับการเติมเต็มหม้อไฟอยากกินอันไหนก่อนก็จัดไป ไฮไลท์สำคัญอยู่ที่หมูตุ๋นเนื้อนุ่มพอเอาใส่ในหม้อไฟร้อนแล้วกิน โอย ฟินได้อีกรสชาติต่างกับที่อื่นแน่นอน ส่วนใครที่ชอบรสชาติจัดจ้านสามารถใส่เครื่องปรุงเพิ่ม ขอแนะนำว่าเต้าหู้ยี้กินคู่กับเนื้อเด็ดมาก

มาต่อกันที่ข้าวคลุกน้ำพริกสูตรโบราณที่ทำสดใหม่ทุกจาน “ข้าวคลุกน้ำพริกมันกุ้ง+กากหมู” (110 บาท) เด็ดตรงกลิ่นมันกุ้งหอมหวนชวนมือสั่น โรยหน้าด้วยกากหมูแบบเต็มที่แต่ไม่ต้องกลัวอ้วนไปเพราะใช้สันคอหมูในการทำกากหมู ทำให้มีมันน้อย ส่วนน้ำพริกมันกุ้งใช้กรรมวิธีโบราณที่เป็นสูตรลับของร้านในการทำ กินคู่กับผักเครื่องเคียง และน้ำซุปซดคล่องคอ

และขาดไม่ได้กับเอ็นก้อนใหญ่สะใจที่หากินยากแน่นอน คอนเฟิร์ม “ยำเอ็นแก้ว” (95 บาท) ความสดใหม่ที่ทำให้ติดใจได้ไม่ยาก โดยเฉพาะเอ็นคัดใหญ่พิเศษกรุบเด้งในปาก ใครที่เคยกินแบบเล็กๆ เจอจานนี้เข้าไปรับรองสมใจอยากแน่ๆ แถมน้ำยำก็รสเด็ด แซ่บกลมกล่อมลงตัวสุดๆ

ส่วนคนที่ชอบความแซ่บคลุกคลิกของลาบต้องจัดไปกับ “ลาบรวมมิตรทะเล” (130 บาท) เต็มไปด้วยกุ้ง ปลาหมึกสด หอยแมลงภู่นิวซีแลนด์ คลุกเคล้ากับเครื่องปรุงรสเด็ด มีทั้งรสเปรี้ยว เค็ม เผ็ด ผสมผสานกันอย่างลงตัว หรือจะเลือกเป็น “คอหมูย่างจิ้มแจ่ว” (150 บาท) เนื้อหมูไม่มันกินคู่กับน้ำจิ้มแจ่วคือดีงาม แต่ถ้าจะเลือกเป็นไก่ขอแนะนำเมนูเด็ดจากซีรีย์ไก่อบโอ่ง “ไก่แซ่บอบโอ่ง” (120 บาท) ไก่ย่างเนื้อนุ่มสีเขียวเอกลักษณ์ พิเศษ มีที่มาจากการหมักด้วยใบเตยทำให้มีสีเขียวและได้กลิ่นหอมของใบเตยเวลากิน ราดด้วยซอสรสแซ่บ ยิ่งมีข้าวเหนียวสักนิด ชีวิตดีงามน่าอิจฉา

ใครที่เป็นสาวกตำข้าวโพด ขอแนะนำให้มาโดนจริงๆ เพราะที่ Eat Pot ถือว่าเป็น Best Seller ประจำร้าน “ตำข้าวโพด” (70 บาท) สาเหตุที่ใครหลายคนติดใจมากจากตัวข้าวโพดนี่แหละ ทางร้านใช้ข้าวโพดข้าวเหนียว เคี้ยวแล้วเหนียวหนึบ น้ำยำรสชาติเปรี้ยวหวานกลมกล่อมกำลังดี คือรวมแล้วมันฟินมาก จานเดียวไม่พอต้องแย่งกันแน่นอน

ของคาวเสร็จแล้วมาต่อด้วยของหวาน พลาดไม่ได้กับ “ไอศกรีมกะทิ” (85 บาท) กะทิรสเข้มเต็มรสชาติ กับเครื่องที่หลากหลายมากทั้งสลิ่ม, มันเชื่อม, ลอดช่อง, ลูกชิด, ข้าวโพด, ข้าวเหนียว และถั่ว ใส่เครื่องแล้วน่ากินมากขอบอก หรือจะเลือกเป็น “กล้วยเชื่อม” (50 บาท) เชื่อมหวานกำลังดีก็เป็นอีกหนึ่งตัวเลือกที่ดีเช่นกัน

มาเติมเต็มความฟินสไตล์ไทยกับเกาเหลาหม้อไฟและเมนูแซ่บอีสานอีกหลากหลายเมนู ที่ไม่เหมือนใครที่ร้าน Eat Pot สาขาเซ็นทรัลลาดพร้าวได้แล้ววันนี้ มาช็อปปิ้งกันหนำใจแล้วอย่าลืมแวะมา เดี๋ยวจะหาว่าไม่บอกกัน!

ติดต่อสอบถามเพิ่มเติมได้ที่เบอร์ 02-5411512